Garnerius, Dei gratia humilis abbas Sancti Benedicti Floriacensis, et omnis ejusdem ecclesie conventus, omnibus presentibus pariter et futuris presentes litteras inspecturis, in Domine salutem. Cum inter nos, ex una parte, et venerabiles viros M., decanum, et capitulum Trecense, ex altera, questio verteretur super domo que fuit Willelmi Testart, quondam Trecensis canonici, tandem mediantibus bonis viris, de assensu etiam et conscientia delegatorum judicum coram quibus eadem questio vertebatur, talis inter nos et ipsos compositio intercessit, quod nos memorato capitulo et ecclesie Trecensi in perpetuum quitavimus memoratam domum et quicquid juris habebamus vel habere poteramus in ea, ut ipsam in ea integritate in perpetuum possideant in qua ab eodem Willermo dum viveret habebatur. Ipsi autem pro bono pacis et quitatione predicta triginta tres libras Pruvinensium nobis persolverunt. In cujus rei memoriam presentes litteras fieri et sigillorum nostrorum facimus appensione muniri. Actum anno gratie millesimo ducentesimo quinto.